Ӏэшъхьэмэфэ Даутэ зэхигъэуцогъэгъэ тхэкӏэ шапхъэхэр адыгэ народым ыгъэфедэхэзэ илъэс пчъагъэм гъэсэныгъэм гъэхъэгъэ дэхэкӏаехэр ышӏыгъэх. А тхэкӏэ шэпхъэ зэдаштагъэхэр агъэфедэзэ, адыгэхэм художественнэ литературэ шӏагъо яӏэ хъугъэ, научнэ ӏофшӏагъэхэр къатыгъэх, публицистикэм зырагъэушъомбгъугъ, театри, радиуи, телевидениеми къащэгущыӏэх, ублэпӏэ, гурыт, апшъэрэ еджапӏэхэм ащэлажьэх. А пстэумэ къагъэлъагъорэр, адыгэ тхылъыбзэр уцунымкӏэ а тхэкӏэ унашъоу аштэгъагъэм ииӏуогъэшхо къызэрэкӏуагъэр ары. Ау обществэм ищыӏэныгъэ лъыкӏуатэ къэс бзэми зэхъокӏыныгъэхэр иӏэхэу мэхъух, анахьэу лексикэм. Ащ фэдэ хэхъоныгъэхэр адыгабзэми фэхъугъэх. Ащ епхыгъ джы тилъэхъан адыгэ тхэкӏэ шапхъэхэм ахэплъэжьынхэу, хэхъоныгъэу бзэм фэхъугъэм ифэшъошэ зэхъокӏныгъэхэр фанӏынэу тинаучнэ ӏофышӏэхэр зыкӏыпыхьагъэхэр. Зэрэхъурэмкӏэ, ар щыӏэныгъэм къыгъэуцугъэ ӏофышхоу щыт. Ащ изэшӏохын пылъ ӏофышӏэхэр шэпхъэ уцугъахэу щыӏэхэм арыгъуазэхэзэ, тхылъыбзэм къыхэхъуагъэхэр къагъэунэфэны, а шэпхъэ зэлъашӏэрэм пэшӏуемыкӏохэу, хахъо фашӏын фае. Мы ӏофыр зэшӏозыхрэ ӏофышӏэхэр ежь агу рихь-римыхьрэ закъомкӏэ къекӏуалӏэхэ хъущтхэп, зыщыпсэурэ, зыщыщ чӏыпӏабзэхэр, ежь зэрэзэхагъэуцорэр агъэфедэу, шапхъэу къатынхэр тэрэзэп, емыкӏу, адыгэ лъэпкъымкӏэ зэрар. Ащ фэдэ гъэпсыкӏэм адыгэ цӏыф лъэпкъхэр зэриутэкӏынхэ ылъэкӏыщт, шэпхъэ уцугъахэм шӏэныгъэ рызгъотыгъэхэм яшӏэныгъэ ашӏузэщикъощт, еджапӏэхэм аӏут кӏэлэегъаджэхэри, ащеджэхэрэри ӏоф хидзэщтых. Тикӏэлэегъаджэмэ язакъоп орфографием ишапхъэмэ агъапэхэрэр, ахэр нахьыбэу гъэзетым къэтхэхэ нахь мышӏэми. Адыгэ тхэкӏэ шапхъэм егъэгумэкӏых тиусакӏохэри, тижурналистхэри, тиартистхэри, тинаучнэ ӏофышӏэхэри, тимэкъу-мэщышӏэ ӏофышӏэхэри - зэкӏэ адыгэ тхылъыбзэр шӏу зылъэгъоу, гъунэ лъызыфхэрэр. Ащ фэдэу зэрэщытым ишыхьат тхэкӏэ шэпхъэ проектхэу «Социалистическэ Адыгей»-м къыкиутыгъэхэм яхьылӏагъэхэу цӏыфыбэ къызэратхэри. Илъэс тӏокӏым къехъужьыгъэу адыгэ орфографием ипроектэу Бырысырым, Даурым, Шъаокъом зэхагъэуцуагъэм зэп-тӏоп зэрэтегущыӏагъэхэр, мыхъун ашӏошӏэу къыхэфагъэхэри авторхэм араӏожьыгъэх, хэмытэу, ахэм гу зылъамытагъэ горэхэри къыхэкӏыгъэхэми анаӏэ тырарагъэдзэжьыгъ. Аужыпкъэрэм,Адыгэ хэку исполкомым зэхищэгъэгъэ орфографическэ комиссием хэтхэр /ащ сэри сыхэт/ аужыпкъэрэ едзыгъоу авторхэм къытыралъхьагъэм еджэжьхи, а едзыгъор августым и 15-м 1989-рэ илъэсым «Социалистическэ Адыгей»-м къыхиутынэу, цӏыфхэр зэкӏэ рагъэджэнхэу, комиссием рихъухьэгъагъ. Ащ ыпэкӏэ, комиссием и тхьаматэу Мэщбэшӏэ Исхьакъ зэкӏэми, къариӏогъагъ: нэпэмыкӏэу орфографическэ шапхъэхэр зэхэзгъэуцуагъэ е илъэсым къыкӏоцӏ зэхэзгъэуцон щыӏэмэ тежэнышъ, къырахьылӏэрэмэ анахь дэгъур къахэтхыщт ыӏуи. Ари хъункӏэ зэдашти, ежагъэх, ау зыми тхыгъахэу къытыгъагъэп ыкӏи илъэсым къыкӏоцӏи къыгъэхьазэрыгъагъэп.